**Ante Čačić** (s. 29. syyskuuta 1953) on kroatialainen jalkapallovalmentaja. Huhtikuusta 2022 lähtien hän on toiminut NK Dinamo Zagrebin päävalmentajana.

Ura
---

Čačićilla ei ole omaa mainittavaa pelaajauraa. Hän siirtyi valmentajaksi jo 1980-luvun puolivälissä edustamansa Prigorje Markuševecin peräsimessä. Hän on opiskellut valmennusta ja liikuntatieteitä Zagrebin yliopistossa ja oli yksi kymmenestä ensimmäisestä kroatialaisesta, jotka suorittivat UEFA:n Pro-valmentajalisenssin.

Čačić aloitti uransa Jugoslavian alasarjoissa ja luotsasi NK Zadarin nousuun Jugoslavian 2. divisioonaan ja NK Dubravan historiallisesti Kroatian liigaan kaudella 1992/93. Hän valmensi sittemmin hyvällä menestyksellä NK Inter Zaprešićia ja toimi Kroatian alle 21-vuotiaiden maajoukkueen apuvalmentajana. Hän palasi NK Interin peräsimeen vuonna 2002 ja oli nostamassa joukkuetta liigaan, kunnes erosi maaliskuussa 2003 tehtävistään.

Vuosina 2005–2006 Čačić työskenteli Ilija Lončarevićin apuvalmentajana Libyan jalkapallomaajoukkueessa ja valmensi myös maan alle 21-vuotiaita. Hän johdatti nuoret pronssille vuoden 2005 Välimeren kilpailuissa. Čačić palasi Kroatiaan kesällä 2006, kun hänestä tuli NK Kamen Ingradin päävalmentaja. Pesti päättyi kuitenkin potkuihin jo syyskuussa ja lokakuussa 2006 hän palasi NK Inter Zaprešićin peräsimeen. Hän nosti joukkueen kauden 2006/07 päätteeksi liigaan, mutta kehnosti alkanut pääsarjakausi johti Čačićin potkuihin elokuussa 2007.

Čačić palasi Inter-potkujensa jälkeen valmennustehtäviin vasta lokakuussa 2011, kun hänestä tuli NK Lokomotivan päävalmentaja. Joukkue pelasi hänen alaisuudessaan vahvasti ja joulukuussa 2011 suurseura NK Dinamo Zagreb palkkasi Čačićin päävalmentajaksi. Hän luotsasi Dinamon tuplamestariksi kaudella 2011/12. Dinamon kehnot otteet Mestarien liigassa 2012/13 ja kolme tappiota lohkovaiheessa johtivat potkuihin marraskuun lopussa 2012.

Huhtikuussa 2013 Čačić palasi valmennustehtäviin NK Sesveten peräsimessä. Jo kesällä 2013 hän siirtyi NK Mariborin päävalmentajaksi. Pesti päättyi kuitenkin potkuihin jo syyskuun lopussa. Kaudella 2014/15 hän valmensi NK Slaven Belupoa kunnes palasi kesällä 2015 NK Lokomotivan päävalmentajaksi. Syyskuussa 2015 hänestä tuli yllättäen Kroatian jalkapallomaajoukkueen päävalmentaja. Čačićin johdolla Kroatia voitti kaksi viimeistä karsintaotteluaan Bulgariaa ja Maltaa vastaan edeten lohkokakkosena EM-kisoihin 2016.

Čačićin johdolla Kroatia aloitti EM-lopputurnauksen avausottelussa Turkin 1-0. Toisessa ottelussa vahvasti pelannut Kroatia johti Tšekkiä vastaan jo 2-0, kunnes kroatialaisten katsomonosasta heitettiin soihtuja kentälle ja ottelu jouduttiin hetkeksi keskeyttämään. Tauon jälkeen Kroatia menetti otteen pelistä ja Tšekki nousi dramaattisten vaiheiden jälkeen 2-2 tasapeliin. Čačić kutsui ottelun jälkeen soihtujen heittelijöitä urheilun terroristeiksi. Lohkovaiheen viimeisessä ottelussa Kroatia otti vahvalla peliesityksillä 2-1 voiton ja eteni lohkovoittajana pudotuspeleihin. Yhdeksi kaaviopuolensa suurimmaksi suosikiksi noussut Kroatia kompastui kuitenkin jo neljännesvälieräottelussa Portugalille, kun Ricardo Quaresma vei Portugalin jatkoon jatkoajan lopussa iskemällään maalilla 1-0.

Čačić sai potkut Kroatian päävalmentajan tehtävästä 7. lokakuuta 2017, vain pari päivää ennen viimeistä MM2018-karsintojen lohkovaiheen viimeistä ottelua.

Joulukuussa 2019 Čačićista tuli egyptiläisen Pyramidsin päävalmentaja. Hän johdatti joukkueen CAF Confederations Cupin loppuotteluun, jossa Pyramids kuitenkin hävisi RS Berkanelle 1–0. Egyptin pääsarjassa hän johdatti joukkueen kolmanneksi. Marraskuussa 2020 seura ilmoitti, ettei Čačić jatka seuran päävalmentajana.

Huhtikuussa 2022 Čačić palasi krotialaisen suurseuran NK Dinamo Zagrebin päävalmentajaksi. Hän valmensi seuraa kauden viimeisissä otteluissa ja juhli kauden päätteeksi uransa toista Kroatian mestaruutta.

Meriitit
--------

* Slovenian supercup: 2013
* Kroatian mestaruus: 2012, 2022
* Kroatian cup: 2012
* Kroatian 2. liiga (2) 1993, 2003
* Jugoslavian 3. liiga: 1991
* EM-neljännesvälierät: 2016
* Välimeren kisat
	+ Pronssia: 2005

Lähteet
-------

1. ↑  Ante Čačić UEFA. Viitattu 18.6.2016.
2. ↑  TKO JE ZAPRAVO ANTE ČAČIĆ? Jutarnji. Viitattu 18.6.2016.
3. ↑  Čačić otišao, "uskače" Lončarević (Arkistoitu – Internet Archive) hrsport. Viitattu 18.6.2016.
4. ↑  Le bronze à La Libye aux Jeux méditerranéens en football Panapress. Viitattu 18.6.2016.
5. ↑  Čačić preuzeo Kamen Ingrad (Arkistoitu – Internet Archive) hrsport. Viitattu 18.6.2016.
6. ↑  Inter opet smijenio Srećka Bogdana (Arkistoitu – Internet Archive) hrsport. Viitattu 18.6.2016.
7. ↑  Čačić smijenjen, Bračun pred vratima (Arkistoitu – Internet Archive) hrsport. Viitattu 18.6.2016.
8. 1 2  [Potvrđen novi trener Lokomotive ANTE CACIC] Transfermarkt. Viitattu 18.6.2016.
9. ↑  Ante Čačić preuzima Dinamo (Arkistoitu – Internet Archive) hrsport. Viitattu 18.6.2016.
10. ↑  DINAMO ZAGREB FIRES COACH CACIC AFTER CHAMPIONS LOSSES[vanhentunut linkki] TSN. Viitattu 18.6.2016.
11. ↑  Ante Čačić trener Maribora: Valjda neću na Dinamo u kvalifikacijama Vecernji. Viitattu 18.6.2016.
12. ↑  Maribor chase glory against Sevilla UEFA. Viitattu 18.6.2016.
13. ↑  Ante Čačić novi je trener Lokomotive Vecernji. Viitattu 18.6.2016.
14. ↑  ANTE ČAČIĆ TAKES OVER CROATIA REINS HNS. Viitattu 18.6.2016.
15. ↑  Vaisu Hollanti ulos EM-kisoista – Van Persien oma maali ihmetytti (Arkistoitu – Internet Archive) MTV. Viitattu 18.6.2016.
16. ↑  Modricin komea maali toi Kroatialle voiton Turkista Etelä-Suomen Sanomat. Viitattu 19.7.2016]
17. ↑  Kroatia möhli varmalta näyttäneen voiton – fanit heittelivät soihtuja kentälle YLE. Viitattu 19.7.2016.
18. ↑  Kroatian luotsi latasi täyslaidallisen soihtuja viskoneille faneille: "He eivät ansaitse olla katsomossa" YLE. Viitattu 19.7.2016.
19. ↑  Kroatia yllätti Espanjan - lohkovoittoon viime minuuttien maalilla YLE. Viitattu 19.7.2016.
20. ↑  Ante Cacic: Croatia 'punished' after making their only mistake vs. Portugal ESPN. Viitattu 19.7.2016.
21. ↑  Croatia sack coach Ante Cacic on eve of final World Cup 2018 qualifier
22. ↑  Ante Čačić ima novi angažman, bivši izbornik preuzeo egipatski Pyramids Sportnet.hr. Viitattu 5.12.2022.
23. ↑  RS Berkane pinned Pyramids, clinched their 1st ever Confederation Cup Africa Top Sports. Viitattu 5.12.2022.
24. ↑  Pyramids FC confirm appointment of new head coach kingfut.com. Viitattu 5.12.2022.
25. ↑  Čačić privremeni trener Dinama[vanhentunut linkki] index.hr. Viitattu 5.12.2022.
26. ↑  Dinamo Zagreb claims Croatian league title for 23rd time Croatiaweek.com. Viitattu 5.12.2022.


|  |  |  |
| --- | --- | --- |
| Edeltäjä:**Krunoslav JurčićŽeljko Kopić** | **NK Dinamo Zagrebin päävalmentaja**12/2011–11/20124/2022– | Seuraaja:**Krunoslav Jurčić–** |

|  |  |  |
| --- | --- | --- |
| Edeltäjä:**Niko Kovač** | **Kroatian jalkapallomaajoukkueen päävalmentaja**9/2015–10/2017 | Seuraaja:**Zlatko Dalić** |